projecte-aina/catalan_government_crawling huggingface dataset:
La llei 5/2020, del 29 d'abril, de mesures fiscals, financeres, administratives i del sector públic i de creació de l'impost sobre les instal·lacions que incideixen en el medi ambient, ha aprovat un conjunt de mesures que afecten l'àmbit de residus.
S'estableix l'increment progressiu en quatre anys dels tipus de gravamen dels cànons sobre la deposició controlada i la incineració de residus municipals.
Així en els propers 4 anys el cànon de residus municipals evolucionarà de la forma següent:
Mesures de flexibilització de l'activitat empresarial
Es bonifica al 100% les taxes quan la seva tramitació es faci de forma telemàtica.
Aquesta mesura ja s'havia aprovat anteriorment en el Decret llei 12/2020, de 10 d'abril, pel qual s'adopten mesures pressupostàries, en relació amb el Sistema sanitari integral d'utilització pública de Catalunya, en l'àmbit tributari i en l'estructura de l'Administració de la Generalitat, per pal·liar els efectes de la pandèmia generada per la COVID-19.
Així les quotes corresponents a la tramitació telemàtica de documentació de transport i gestió de residus, i a la tramitació telemàtica d'expedients d'inscripció i d'anotació de modificacions en el Registre general de persones productores de residus de Catalunya queden bonificades al 100% de manera indefinida.
Eliminació de les fiances de residus no perillosos
Aquesta mesura també ja s'havia aprovat pel Decret llei 13/2020, de 21 d'abril, pel qual s'adopten mesures urgents de caràcter estructural i organitzatiu, així com mesures en l'àmbit de les entitats del sector públic de l'Administració de la Generalitat.
D'aquesta forma les activitats de gestió de residus no perillosos quedem exemptes de dipositar fiança de forma permanent, sens perjudici que hagin de disposar d'una pòlissa d'assegurança per respondre dels danys i perjudicis ocasionats i per regenerar els recursos naturals o els espais degradats.
La fiança es manté en el cas que una normativa específica ho determini, com és el cas dels dipòsits controlats de residus.
Foment de l'ús dels àrids reciclats
Amb aquesta mesura s'incentiva l'ús d'aquests recursos obtinguts dels residus de la construcció i demolició.
S'estableix que els projectes de construcció d'obra pública i d'obra privada han de determinar l'ús d'àrids reciclats procedents de la valorització de residus de la construcció i la demolició en un percentatge mínim del 5% en pes sobre el total d'àrids previstos.
A través d'una Ordre específica s'establiran els requisits per a la utilització dels àrids reciclats i dels materials de construcció obtinguts com a producte d'una operació de valorització de residus de la construcció i la demolició.
En la situació en la què ens trobem com a conseqüència del COVID19, convé que la ciutadania tingui present alguns consells pràctics per a prevenir i gestionar els residus domiciliaris durant l'etapa de desescalada:
Com a recomanació general, cal extremar la neteja, no deixar residus al carrer, ni tan sols dins de bosses o cubells, excepte en el temps que sigui estrictament necessari pel sistema de recollida i seguir les indicacions i recomanacions que des dels ens locals es fan arribar a la ciutadania.
Recordar rentar-se les mans abans i després de fer el lliurament dels residus en el sistema que correspongui.
Nota: Per a la gestió de residus de domicilis amb pacients amb COVID-19 veure la Instrucció del Ministeri per a la Transició Ecològica i el Repte Demogràfic per als domicilis sobre gestió de residus domèstics i COVID-19.
• Les modificacions permetran situar la capacitat de la planta al voltant de les 10.000 tones anuals
El Govern ha autoritzat l'Agència de Residus de Catalunya (ARC) a concedir una subvenció directa al Consell Comarcal de l'Anoia per finançar la millora de les instal·lacions i processos de tractament de residus de la planta de compostatge de Jorba.
L'import de la subvenció és de 4,4 milions d'euros, a través de la modificació d'un conveni aprovat el novembre de 2018 que atorgava a l'ens local 2,5 milions d'euros.
D'aquesta manera, la subvenció definitiva serà de gairebé 2 milions d'euros més que els inicials, provinents del Fons de Gestió del cànon de residus municipals.
Aquesta planta de compostatge dona servei als municipis de la comarca de l'Anoia i rep també fluxos procedents de comarques veïnes.
Les millores consistiran a adequar i estabilitzar els talussos que afecten les zones de treball de la planta.
També s'hi realitzaran obres per millorar els processos de compostatge, l'eficiència i la capacitat de tractament de la fracció orgànica.
Les modificacions permetran situar la capacitat de la planta al voltant de les 10.000 tones anuals.
El Consell Executiu ha acordat autoritzar l'Agència de Residus de Catalunya (ARC), del Departament de Territori i Sostenibilitat, a concedir una subvenció directa al Consell Comarcal del Berguedà per finançar l'onzena fase d'ampliació del dipòsit controlat de residus municipals de la comarca.
L'import màxim de la subvenció és de 403.957 euros, que inclourà la preparació d'aquesta última fase autoritzada i el segellament de la part de la fase en explotació que ja ha arribat a la cota definitiva.
La subvenció està prevista en el Pla Territorial Sectorial d'Infraestructures de Gestió de Residus Municipals de Catalunya (PINFRECAT), que garanteix el finançament de totes les actuacions previstes.
L'Agència de Residus de Catalunya ha desenvolupat en un temps molt curt un procediment telemàtic al Sistema Documental de Residus que permet sol·licitar la devolució de la fiança de residus no perillosos.
El sistema informàtic ja està emetent la o les resolucions escaients, les quals són enviades a la Caixa General de Dipòsits.
Automàticament es generara un comunicat a la persona que ha realitzat la sol·licitud mitjançant un correu electrònic en què es podrà consultar el contingut de la o les resolucions que han estat enviades a la Caixa General de Dipòsits.
El termini de devolució a partir del moment en què és enviada la Resolució queda subjecte al termini que tingui la Caixa General de Dipòsits.
• La Llei 5/2020, del 29 d'abril, de pressupostos de la Generalitat de Catalunya per al 2020, estableix que els projectes de construcció d'obra pública i d'obra privada han de fer ús d'un mínim del 5% d'àrids reciclats procedents de la valorització de residus de la construcció i la demolició
• També es bonifiquen tràmits i s'eliminen fiances per flexibilitzar l'activitat empresarial en l'àmbit de la gestió de residus, davant els efectes econòmics per l'emergència sanitària de la COVID-19
La Llei 5/2020, del 29 d'abril, de pressupostos de la Generalitat de Catalunya per al 2020, ha aprovat un conjunt de mesures que afecten l'àmbit de la gestió dels residus, entre els quals hi ha el foments dels àrids reciclats.
Amb l'objectiu d'afavorir la gestió sostenible dels residus, la nova llei incentiva l'ús de recursos obtinguts dels residus de la construcció i demolició.
La norma estableix que els projectes de construcció d'obra pública i d'obra privada han de determinar l'ús d'àrids reciclats procedents de la valorització de residus de la construcció i la demolició en un percentatge mínim del 5% en pes sobre el total d'àrids previstos.
A través d'una Ordre específica s'establiran els requisits per a la utilització dels àrids reciclats i dels materials de construcció obtinguts com a producte d'una operació de valorització de residus de la construcció i la demolició.
D'aquesta manera, es fomenta la reutilització, el reciclatge i la valorització de les runes i terres procedents de les obres, contribuint alhora a un desenvolupament sostenible de l'activitat de la construcció.
Flexibilització de l'activitat empresarial
També s'impulsen les mesures econòmiques per flexibilitzar l'activitat empresarial en l'àmbit de la gestió de residus, donant continuïtat a algunes de les mesures iniciades per fer front als efectes de la COVID-19.
Per una banda, es bonifiquen al 100% les taxes de l'Agència de Residus de Catalunya (ARC) quan la seva tramitació es faci de forma telemàtica.
Així les quotes corresponents a la tramitació telemàtica de documentació de transport i gestió de residus, i a la tramitació telemàtica d'expedients d'inscripció i d'anotació de modificacions en el Registre general de persones productores de residus de Catalunya queden totalment bonificades de manera indefinida.
D'altra banda, s'eliminen les fiances per a les activitats de gestió de residus no perillosos.
D'aquesta forma aquestes activitats quedem exemptes de dipositar fiança de forma permanent, sens perjudici que hagin de disposar d'una pòlissa d'assegurança per respondre dels danys i perjudicis ocasionats i per regenerar els recursos naturals o els espais degradats.
La fiança es manté en el cas que una normativa específica ho determini, com és el cas dels dipòsits controlats de residus.
El cicle és en línia i consta de tres sessions.
Cal fer inscripció per a cadascuna de les sessions.
El Departament de Territori i Sostenibilitat de la Generalitat de Catalunya organitza el cicle "Tendències en ecodisseny" amb la col·laboració d'inèdit.
L'objectiu d'aquest cicle és reflexionar sobre el context actual i conèixer les tendències, actuals i futures, de l'ecodisseny.
Tot això s'il·lustrarà amb bones pràctiques d'ecodisseny d'empreses catalanes i amb la celebració d'un taller final.
El cicle es celebrarà amb 3 esdeveniments diferents i es realitzarà de forma virtual a través de l'eina Zoom, a fi de fomentar la participació amb independència de les circumstàncies (COVID19) i ubicació dels assistents.
Promovent així la celebració d'esdeveniments virtuals que permeten disminuir l'impacte ambiental relacionat.
El cicle se celebrarà els dies:
Dijous 1 d'octubre (Context Global i Tendències d'ecodisseny)
Dimecres 7 d'octubre (Casos d'èxit d'ecodisseny)
Els diferents esdeveniments, que tindran una durada aproximada de 2 h, s'iniciaran a les 10 h.
Gratuït però cal fer inscripció
Departament de Territori i Sostenibilitat amb la col·laboració d'ACCIÓ
Cal fer inscripció i després Se us enviarà un enllaç per unir-vos a la conferència.
Després de més de 3 anys d'activitats per donar suport a la innovació ecològica per reduir el malbaratament alimentari i promoure una economia més eficient en recursos a nivell local, l'equip del projecte ECOWASTE 4 FOOD espera presentar i intercanviar els seus resultats.
Més enllà de la presentació de les activitats realitzades, aquest esdeveniment donarà l'oportunitat d'intercanviar els diferents camins perquè les autoritats locals i regionals facin front a les preocupacions sobre el malbaratament alimentari i les perspectives d'acció que ofereix el proper acord europeu europeu per reforçar les polítiques i estratègies regionals per lluitar contra el malbaratament alimentari.
Gratuït però cal fer inscripció
• Enguany amb el lema '20 anys generant canvis', aquest guardó pretén incentivar la integració dels aspectes ambientals en el disseny d'un producte o servei per millorar-ne el comportament ambiental al llarg de tot el seu cicle de vida i la seva contribució a l'economia circular
• Compta amb una dotació total de 15.000 euros, i inclou tres categories: producte, producte en desenvolupament i disseny jove
El Diari Oficial de la Generalitat ha publicat la convocatòria del Premi Catalunya d'Ecodisseny per a l'any 2021.
Amb una dotació total de 15.000 euros, el guardó inclou tres categories:
Reduir impactes ambientals del cicle productiu
El premi té per objectiu la reducció dels impactes ambientals que els productes originen al llarg de tot el seu cicle de vida mitjançant el disseny i la millora del comportament ambiental dels productes des del moment en què s'extreuen les matèries primeres que els conformen, passant per la producció, l'ús i, finalment, la seva gestió com a residus.
Els criteris fonamentals que es valoren són la incorporació d'estratègies d'ecodisseny i la contribució a l'economia circular, la qualitat del disseny i la innovació.
Es convoca cada dos anys i està adreçat a persones i empreses que dissenyen o fabriquen productes, ofereixen serveis o estudiants.
Integrar tots els aspectes ambientals
La promoció del disseny per al reciclatge va néixer fa 20 anys de la necessitat de donar sortida als materials reciclats que s'obtenen a partir de la recollida selectiva dels residus municipals, industrials i de la construcció.
També per incentivar que els nous productes que es fabriquen es dissenyin pensant en un futur reciclatge i perquè generin la mínima quantitat de residus.
Des de l'any 2015, amb l'ecodisseny es pretén que els productes tinguin en compte també la resta d'aspectes ambientals, com són el consum d'aigua i energia o les emissions a l'atmosfera, entre d'altres.
Promoció de l'economia circular
El Govern de la Generalitat promou la transformació econòmica del teixit productiu cap a un model competitiu i sostenible i identifiquen la recerca i la innovació com el motor per a aquesta transformació, i l'economia verda com un àmbit d'actuació prioritari.
L'ecodisseny és una eina necessària per assolir aquests objectius, atès que, a més de comportar beneficis ambientals (ecoeficiència), és un factor de diferenciació i de competitivitat per a les empreses i una oportunitat per millorar el seu posicionament en el mercat global.
El Premi Catalunya d'Ecodisseny és una actuació inclosa en l' Estratègia catalana d'ecodisseny per a una economia circular i ecoinnovadora (Ecodiscat ), una eina d'ecoinnovació per promoure l'economia circular a través de l'ecodisseny, i una major sostenibilitat a l'hora de produir i consumir productes.
Es tracta d'impulsar un tipus de disseny que incorpora criteris ambientals per assolir productes més sostenibles, més segurs i menys tòxics, amb un consum menor de recursos i de matèries primeres.
Així mateix, l'Estratègia catalana d'ecodisseny s'emmarca en l'Estratègia Catalunya 2020 (ECAT 2020) i l'Estratègia de recerca i innovació per a l'especialització intel·ligent de Catalunya (RIS3CAT).
El Consell de Direcció de l'Agència de Residus de Catalunya (ARC) ha aprovat finançar la clausura definitiva del dipòsit controlat de Can Planas, situat al terme municipal de Cerdanyola del Vallès (Vallès Occidental).
L'actuació consistirà a segellar l'abocador, d'acord amb als estudis de compatibilitat de la instal·lació amb els residus existents i els usos urbanístics previstos, que seran objecte d'un altre projecte.
L'abocador de Can Planas el conformen un conjunt de cubetes d'una antiga argilera reblerta entre les dècades dels 70 i dels 90 per residus de diversa tipologia.
Ocupa un total de 18 hectàrees i un volum de 2,45 milions de metres cúbics.
L'Àrea Metropolitana de Barcelona (AMB), titular de la instal·lació, situada entre el Castell de Sant Marçal i la carretera BP-1413, va iniciar-ne la clausura l'any 1995.
Ara l'ARC atorgarà una subvenció a l'AMB, per finançar-ne el segellat, per un import màxim de 10,6 milions d'euros, provinents a parts iguals del Fons de Gestió de Residus Municipals i del Fons de Gestió de Residus Industrials.
Aquests fons acumulen els recursos econòmics recaptats amb el cànon de residus municipals i amb el cànon de residus industrials.
Els cànons són impostos ecològics que incentiven un comportament més respectuós amb el medi ambient i impulsen mesures de minimització i de valorització material dels residus, i de tractament correcte dels residus.
• L'Agència de Residus de Catalunya finança l'adequació de la instal·lació a través d'una subvenció de 36,3 milions d'euros a l'Ajuntament de Girona
• L'adaptació a la nova normativa ambiental europea ha fet incrementar el cost de les actuacions en 11'6 milions d'euros
El Consell de Direcció de l'Agència de Residus de Catalunya (ARC) ha aprovat modificar un conveni de col·laboració amb l'Ajuntament de Girona per finançar les actuacions incloses en el projecte d'adequació i millora de l'eficiència energètica de la planta incineradora de Campdorà.
D'aquesta manera l'ARC podrà ampliar la dotació pressupostària destinada a les obres i la maquinària necessària per a la instal·lació, titularitat de l'Ajuntament.
La publicació de la Decisió de la Comissió Europea sobre les millors tècniques disponibles (MTD) per a la incineració el novembre de l'any passat ha fet replantejar l'actuació central del projecte aprovat.
D'aquesta forma el projecte preveu implantar una única línia nova compacta que assumeixi tota la capacitat de la instal·lació amb plenes garanties de compliment dels requeriments normatius sobrevinguts.
L'actuació comportarà un increment d'11'6 milions d'euros respecte del cost del l'actuació inicialment projectada i caldrà allargar el període d'execució i justificació de les despeses.
D'aquesta manera, l'ARC hi acabarà invertint, a través d'una subvenció a l'Ajuntament, 36,3 milions d'euros.
• L'agència ha aprovat les bases d'una convocatòria de subvencions, que es publicarà properament, i que estarà dotada amb 2 milions d'euros
El Consell de Direcció de l'Agència de Residus de Catalunya (ARC) ha aprovat les bases reguladores que han de regir la convocatòria d'ajuts destinats al món local i a entitats sense ànim de lucre per a la retirada de residus de materials d'aïllament i de la construcció que continguin amiant.
D'aquesta manera, la Generalitat busca promoure i fomentar la retirada d'aquests residus i procurar que s'efectuï amb les òptimes condicions, de forma que es produeixi una millora ambiental i es minimitzi el risc que l'amiant comporta per a la salut pública.
La convocatòria, que es publicarà properament, estarà dotada amb 2 milions d'euros.
Per beneficiar-se dels ajuts, caldrà que els sol·licitants retirin l'amiant a través d'empreses inscrites al Registre d'empreses amb risc d'amiant (RERA) i disposin d'un pla de treball aprovat per l'autoritat laboral; que destinin els residus extrets a una empresa gestora de residus inscrita al Registre general de persones gestores de residus de Catalunya; i tramitar la retirada a través del procediment establert a les bases.
La subvenció serà del 100% de les factures presentades, amb un màxim de 1.000 euros per tona de residus de la construcció que continguin amiant per actuació, sense limitació de la quantitat de tones generades en cada actuació de desamiantatge sol·licitada.
L'import de l'ajut inclourà el que correspongui a la retirada, el transport d'amiant efectuat per les empreses inscrites al RERA, així com la gestió i tractament dels residus mitjançant les empreses autoritzades.
Els ajuts que es prioritzaran seran els que es destinin a substituir elements d'amiant per nous materials de construcció; els que es cofinancin amb d'altres entitats públiques; els projectes de retirada en immobles d'ús ciutadà, com biblioteques o centres cívics; i les actuacions urgents.
El 20 juny de 2019 es va aprovar el Reglament de la Unió Europea (UE) 2019/1021 sobre contaminants orgànics persistents.
Aquest Reglament aplica a la Unió Europea el Conveni d'Estocolm sobre contaminants orgànics persistents i és la refosa del Reglament 850/2004 de la UE amb la resta de Reglaments posteriors sobre contaminants aquest tipus de contaminants.
Segons el Reglament de la Unió Europea 2019/1021 del Parlament Europeu i del Consell, de 20 de juny de 2019, sobre contaminants orgànics persistents, Reglament d'aplicació directa a l'estat espanyol des del 15 de juliol de 2019, els aparells amb més de 50 ppm de PCB i més de 0,05 dm 3 de volum tenen una vida útil màxima fins el 31 de desembre de 2025, en aplicació del Conveni d'Estocolm sobre contaminants orgànics persistents a la Unió Europea.
Concretament, el que estableix el Reglament (Annex I, Part A) és el següent:
Podeu consultar un resum del Reglament, així com el text sencer del Reglament a l'apartat de documents i enllaços.
del Parlament Europeu i del Consell de 20 de juny de 2019 sobre contaminants orgànics persistents. (versió en castellà)
• Se'n poden beneficiar les persones propietàries dels edificis que continguin amiant i que l'hagin de traure
• Aquestes subvencions van en la línia de les accions que promou Comissió interdepartamental per a l'erradicació de l'amiant a Catalunya
L'Agència de Residus de Catalunya (ARC) ha obert una nova convocatòria d'ajuts per a la retirada, en origen, de residus de materials d'aïllament i de la construcció que continguin amiant perquè s'efectuï amb les òptimes condicions, millorar el medi ambient i minimitzar el risc que aquest material comporta per a la salut pública.
Es podran beneficiar d'aquesta línia de subvencions, dotada amb dos milions d'euros, les persones propietàries de béns immobles que continguin elements d'amiant procedents de la construcció i que n'impulsin el desamiantat.
Poden ser persones físiques o jurídiques, públiques o privades, i comunitats de veïns.
Enguany s'ha doblat l'ajut màxim respecte la convocatòria de l'any passat, arribant fins els 12.000€.
L'import de l'ajut inclou la manipulació i la retirada de l'amiant, i el seu transport, gestió i tractament mitjançant les empreses inscrites al Registre d'empreses amb risc d'amiant (RERA).
Compromís per erradicar l'amiant
La gran majoria de residus d'amiant sorgeixen dels enderrocs, de les reparacions i de les operacions de retirada de materials amb amiant en edificis, instal·lacions i maquinària i s'han de recollir de forma separada de la resta de residus que es puguin generar.
A finals de l'any passat, la Generalitat va constituir la Comissió interdepartamental per a l'erradicació de l'amiant a Catalunya, constituïda per representants dels departaments de Presidència; Vicepresidència i d'Economia i Hisenda; Treball, Afers Socials i Famílies; Salut; Territori i Sostenibilitat; Empresa i Coneixement; Educació; així com representats de l'Associació Catalana de Municipis i Comarques; i de la Federació de Municipis de Catalunya.
Els ajuts que es publiquen ara van en la línia de les accions que promou la comissió, segons la normativa europea que persegueix l'eliminació segura de l'amiant.
Aquest producte està prohibit a Catalunya des de 2001, tot i que es calcula que l'amiant instal·lat encara suposa més de quatre milions de tones de fibrociment, una gran part del qual ha arribat o està arribant al final de la seva vida útil.
Dimarts 21 de juliol es durà a terme un webinar per presentar la convocatòria d'ajuts "Nuclis d'R+D: Ajuts per a projectes d'economia circular en l'àmbit dels residus".
Aquesta presentació està organitzada per l'Agència de Residus de Catalunya i per ACCIÓ, l'agència per la competitivitat de l'empresa de la Generalitat de Catalunya (adscrita al Departament d'Empresa i Coneixement).
En l'acte s'explicaran els objectius de la convocatòria i les seves característiques.
A banda, es mostraran projectes de Nuclis R+D d'economia circular.
Abans d'acabar l'acte hi haurà un torn de preguntes.
L'endemà, dimecres, es preveu que es puguin fer entrevistes per validar l'encaix dels projectes de les empreses que tinguin interès a presentar-se a la convocatòria.
Es pot consultar el programa del webinar a l¡'apartat de documentació i enllaços.
El webinar començarà a les 15.30 h i acabarà a les 17.15 h.
Les bases reguladores de la subvenció es poden consultar al Diari Oficial de la Generalitat en aquest mateix apartat.
Aquesta convocatòria es dotarà amb un import de 1.500.000 euros aportats per l'Agència de Residus de Catalunya.
Objectiu de la convocatòria i destinataris.
L'objectiu de la iniciativa és la concessió de subvencions a Nuclis de recerca industrial i desenvolupament experimental que incentivin la realització d'activitats de recerca industrial i desenvolupament.
Poden ser beneficiàries d'aquests ajuts les empreses amb ànim de lucre que tinguin establiment operatiu a Catalunya i com a mínim quatre anys de vida a data de la sol·licitud de l'ajut.
També hi podran participar les entitats cooperadores que no participen econòmicament en el projecte i que, per tant, no són beneficiàries d'aquest ajut, però poden donar suport e quelcom que pugi reforçar algun aspecte del projecte o bé en quelcom que resulti d' interès per a aquesta entitat cooperadora i pel projecte.
Tots els detalls es poden consultar a les bases reguladores publicades al DOGC.